9.5.2023

לכבוד

עו"ד אלעד מן

**יועמ"ש הצלחה**

**הנדון: מענה לפנייתך בעניין** **קידום תכני הערוץ במסגרת שידורי החדשות**

אלעד שלום,

בחינה מעמיקה של פנייתך מעלה, כי אמות המידה המרכזיות והיחידות המנחות את מנהלי חטיבת החדשות בתאגיד "כאן" בתהליך קבלת ההחלטות בנושא קידום תכני הערוץ הינם:

1. **ערך חדשותי-עיתונאי (NEWS VALUE)**
2. **עניין ציבורי**

כל מקרה נבחן לגופו, וככל שהוא עולה בקנה אחד עם אחד משני הקריטריונים הללו, או בשניהם, הוא מקבל ביטוי בשידורי חטיבת החדשות. בדרך זו מנוטרל כל חשש, כפי העולה מפנייתך, "להתערבות, הנחיה או השפעה חיצונית". מכאן ששיקול הדעת הבלעדי של מנהל חטיבת החדשות בנושא זה הינו עצמאי ומקצועי בלבד.

חלק ניכר מהתכנים המשודרים בתוכניות **התחקיר והדוקו** של התאגיד עומד בעקרון של **ערך חדשותי-עיתונאי,** ולכן קיימת הצדקה לשידורם. כך, למשל, תחקירים של "זמן אמת" וסרטים דוקומנטריים, כמו צביעת הפרק של עמוד האש, שהם בעלי ערך מוסף לשידור הציבורי. תכנים הנוגעים **בבידור או בדרמה** רלוונטיים לרוב לקריטריון של **עניין ציבורי, אם כי, לעיתים קרובות, גם לעקרון של ערך החדשותי.** דוגמאות בולטות: הופעת נעה קירל באירוויזיון, שהיא בעלת פרופיל תקשורתי גבוה במיוחד בכלל, ובשידורי "כאן" בפרט. כך גם תוכנית הבידור והסאטירה "זהו זה", שמזוהה עם "כאן", המעוררת עניין ציבורי רב וזוכה לסיקור גם בערוצים אחרים. כך גם מסע ההופעות שצפוי ללהקה בקרוב, המבוסס על שירי עבר שעובדו ושודרו בתוכנית. חשוב לציין שהתוכנית הרדיופונית המיוחדת, בהגשת מיכל רבינוביץ וכוכבי "זהו זה", שודרה ב"כאן רשת ב'" לאחר שידור ספיישל יום העצמאות, ולאחר שהסתיימה עונת השידורים של התוכנית, ואין הוכחה טובה מכך שהטיפול בנושא היה ענייני, ולא נבע מרצון לקדם צפייה בתוכנית כזו או אחרת. נדגיש עוד כי לא מכבר זכו חברי הלהקה בהכרה ציבורית משמעותית, עם קבלת תארי דוקטור לשם כבוד מאוניברסיטת בר אילן.

בנוסף, ניתן לציין את כוכבי קופה ראשית וטהרן, העומדים אף הם בקריטריון של עניין ציבורי.

במידה וקיימת הצדקה לכך, יש מקום לשדר גם **דיווחים ביקורתיים** על תכני התאגיד בשידורי החדשות. לראייה, הכתבה במהדורת מוצ"ש (31.12.2023) שהציגה את ביקורתם של בני משפחות של לוחמי המחתרות שהוגלו לצפון אפריקה כנגד הסדרה קרתגו, ששודרה באותה עת ב"כאן".

באשר **לתכנים מקדמים המשודרים בערוצים מתחרים**, עמדתנו היא שגם הם ראויים לביטוי בשידורי החדשות של התאגיד, וכך גם עשינו בעבר. לדוגמא, בכאן תרבות ובכאן מורשת מקדמים לעיתים קרובות תוכן של גופים אחרים, ובכלל זה בכתבות, סדרות וסרטים המשודרים בערוצי שידור שהם אינם כאן 11. רק בתוכנית "גם כן תרבות", תוכנית האקטואליה התרבותית המרכזית של כאן תרבות, עסקו בשבועות האחרונים בסדרה "בגוף שלישי" של קשת 12 (28.3.23); ראיון עם שי כרם על הסדרה "דנה קמה" של יס (23.4.23); פינת המלצות על הסדרה "ביף" בנטפליקס (23.4.23) ודיווח על הסרט התיעודי "הקבוצה של אלכס" ביד דוקו (24.4.23), ועוד.

בחינת הקוד האתי של עיתונאי התאגיד (2017) נותנת, להערכתי המקצועית, מענה ראוי לנושא זה של קידום תכני הערוץ בשידורי החדשות: חלק א' – **אמון, אחריות ציבורית, אמינות, הגינות ויושרה** (סעיפים 2 ו, 3 ו-10); חלק ג' – **מניעת משוא פנים וניגודי עניינים** (סעיפים 14, 15 ו-16). אמנם, ההתייחסות אינה נקודתית, אבל היא מעניקה לסוגיה זו מעטפת אתית רחבה.

ועדת האתיקה הפנימית של התאגיד קיימה דיון בנושא זה, והיא עומדת מאחורי מענה זה.

בברכה,

**ד"ר אורי פז**

הממונה על קבילות הציבור

**"כאן"**